o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo in ribištvo in o finančnih pravilih zanje ter za Sklad za azil in migracije, Sklad za notranjo varnost in Instrument za upravljanje meja in vizume

OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Evropska komisija je 29. maja 2018 sprejela zakonodajne predloge, ki urejajo uporabo sredstev kohezijske politike za obdobje 2021–2027 in v katerih je podporo skladov prilagodila nekaterim ključnim prednostnim nalogam politike EU. V začetku letošnjega leta je evropsko gospodarstvo ob pandemiji COVID-19 doživelo poglobljen in doslej največji zunanji simetrični šok. Neposrednemu pritisku na zdravstvene sisteme ob velikem številu človeških žrtev so sledile nenadne in hude socialne in gospodarske posledice. To bo povzročilo znatno upočasnitev gospodarske rasti, zmanjšanje števila gospodarskih subjektov ter močno povečanje brezposelnosti in revščine. Predstavljalo bo tudi velike izzive za javne finance in obvladovanje dolga v prihodnjih letih, kar lahko omeji javne naložbe, ki so potrebne za gospodarsko okrevanje in razvoj. Kot takojšen odziv so že bili prilagojeni trenutno razpoložljivi instrumenti kohezijske politike v okviru programov za obdobje 2014–2020. V zvezi s tem je bila izvedena prva sprememba Uredbe (EU) št. 1303/2013, da bi okrepili zdravstvene sisteme držav članic s povečanjem naložb ter podprli gospodarske subjekte in delavce. Tej spremembi je sledila druga, katere namen je državam članicam zagotoviti izjemno prožnost pri upravljanju in spreminjanju njihovih programov, kadar je to potrebno za reševanje kriznih razmer. Poleg tega Komisija predlaga, da se izkoristi celotna moč proračuna EU za mobilizacijo naložb in predhodno zagotovitev finančne podpore v ključnih prvih letih okrevanja. Ti predlogi temeljijo na dveh stebrih. Na eni strani na izrednem evropskem instrumentu za okrevanje, ki bo z uporabo manevrskega prostora do zgornjih meja proračuna EU začasno spodbudil njegovo finančno zmogljivost, da se zagotovi dodatno financiranje na finančnih trgih. Na drugi strani na okrepljenem večletnem finančnem okviru za obdobje 2021–2027. Komisija predlaga okrepitev ključnih programov s pomočjo evropskega instrumenta za okrevanje, da se omogoči hitro usmerjanje naložb na področja, na katerih so najbolj potrebne, okrepi enotni trg, stopnjuje sodelovanje na področjih, kot sta zdravje in obvladovanje kriz, ter se Unija opremi s proračunom, ki je prilagojen za spodbujanje dolgoročnega prehoda na odpornejšo, bolj zeleno in digitalno Evropo ob podpiranju načel evropskega stebra socialnih pravic. Sedanji predlog je del drugega od omenjenih stebrov. Naložbe v okviru kohezijske politike v obdobju 2021–2027 bodo morale imeti dolgoročno vlogo instrumentov za krepitev rasti in konvergence od leta 2021 naprej, ko bo gospodarstvo EU predvidoma začelo okrevati po hudi recesiji. V zvezi s tem je jasno utemeljena ustreznost zasnove kohezijske politike za obdobje 2021–2027, ki je bila oblikovana glede na strategije za rast, primerne za prihodnost, zlasti prek tematske osredotočenosti, usmerjene na gospodarsko konkurenčnost, programa zelenega dogovora in spodbujanja evropskega stebra socialnih pravic. Bistveno je zagotoviti ugodne okoliščine za hitro okrevanje, ki utira pot gospodarskemu razvoju EU, hkrati pa uresničuje cilj Pogodbe glede spodbujanja konvergence in zmanjševanja razlik. Pri zagotavljanju podpore je treba posebno pozornost nameniti regijam, ki jih je kriza najbolj prizadela in so manj opremljene za ponovno rast. Po drugi strani pa je zaradi nenadnega in zelo nepričakovanega pojava pandemije potrebna večja prožnost in odzivnost kohezijske politike. Državam članicam je zlasti treba zagotoviti dodatno prožnost za prerazporeditev sredstev med skladi kadar koli v programskem obdobju. Prav tako je nujno, da pravni okvir za kohezijsko politiko določa mehanizme, ki jih je mogoče hitro uporabiti, če bi v prihodnjih letih v Uniji prišlo do nadaljnjih šokov. V skladu s tem se kot odziv na izjemne in neobičajne okoliščine predlagajo ukrepi za uporabo skladov, da se zagotovi, da je mogoče v takih okoliščinah, za katere se opredelijo merila, določiti odstopanja od nekaterih pravil za lažji odziv na take okoliščine. V zvezi s tem bi bilo treba na Komisijo prenesti pooblastilo za sprejetje izvedbenih aktov, da se določijo začasni ukrepi za pomoč pri odzivu na izjemne in neobičajne okoliščine. Poleg tega je pandemija COVID-19 zmanjšala sposobnost upravičencev, da po zamudah in pomanjkljivostih pri izvajanju pravočasno zaključijo operacije, podprte v okviru programov za obdobje 2014–2020. Zaradi proračunskih posledic krize upravičenci morda ne morejo financirati zaključka zadevnih operacij pred rokom za zaključek. V zvezi s tem je treba zagotoviti večjo prožnost, da se omogoči postopna izvedba operacij.

Predlagane spremembe dopolnjuje vzporedni predlog za spremembo predloga uredbe o Evropskem skladu za regionalni razvoj in Kohezijskem skladu, da bi se izboljšala pripravljenost zdravstvenih sistemov in bolje izkoristil potencial kulture in turizma, saj sta ta sektorja dovzetna za krizo in v več regijah bistvenega pomena. Prav tako ta predlog spremlja predlagana sprememba predloga uredbe o Evropskem socialnem skladu plus, da bi se okrepila podpora ukrepom v zvezi z zaposlovanjem mladih in revščino otrok ter zagotovil dodaten poudarek na podpiranju delovne sile do zelenega in digitalnega prehoda.

Na ravni Unije je evropski semester za usklajevanje ekonomskih politik okvir za opredelitev nacionalnih reformnih in naložbenih prednostnih nalog, vključno s podporo iz skladov. V zadnjih letih so bile vzpostavljene tesne povezave med procesom evropskega semestra in naložbami kohezijske politike, zaradi česar je ta politika še posebej primerna za izvajanje naložb, opredeljenih v procesu evropskega semestra. V okviru procesa evropskega semestra so že bila določena posebna prednostna področja za predhodno financiranje javnih naložb, ki bodo prispevale h gospodarskemu okrevanju in razvoju.

•Skladnost z drugimi politikami Unije

Predlog je omejen na ciljno usmerjene spremembe predloga uredbe o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo in ribištvo in o finančnih pravilih zanje ter za Sklad za azil in migracije, Sklad za notranjo varnost in Instrument za upravljanje meja in vizume (v nadaljnjem besedilu: uredba o skupnih določbah) in ohranja skladnost uredbe z drugimi politikami Unije.

2.PRAVNA PODLAGA, SUBSIDIARNOST IN SORAZMERNOST

•Pravna podlaga